Priester by sendinghuis doodgeskietDie priester is buite die huis in Hambanathi, Tongaat, doodgeskiet. (Foto: Netcare 911) Die polisie is op soek na ŉ aanvaller wat ŉ KwaZulu-Natalse priester by ŉ sendinghuis in Hambanathi, Tongaat, doodgeskiet het. Die 41-jarige man is Maandag by die huis in Hambanathi een keer in die kop geskiet, het kol. Thembeka Mbele, polisiewoordvoerder in KwaZulu-Natal, gesê. Volgens Shawn Herbst, woordvoerder van Netcare 911, is paramedici om 20:35 ná ŉ skietery na die huis reg langs die Anglikaanse kerk in die buurt ontbied. Die man was in ŉ bedenklike toestand en paramedici het vergeefs probeer om sy lewe te red. Hy is op die toneel dood verklaar, het Herbst gesê. Die moordenaar is nog soek, het Mbele gesê. Die motief vir die aanval is in hierdie stadium nog onduidelik.